-----------------------------------------------------------------------
  2.1 ปัจจัยความเสี่ยง

  -----------------------------------------------------------------------

(1) ความเสี่ยงด้านการดำเนินธุรกิจ

1)  ด้านการตลาด

ตามที่บริษัทดำเนินธุรกิจแปรรูปโครงสร้างเหล็กตามความต้องการของลูกค้าทั้งในประเทศและต่างประเทศนั้น
จากการหางานโดยบริษัทเอง จากฐานลูกค้าเดิม และจากบริษัทคู่ค้า
ทำให้งานโครงการที่ได้รับมีหลากหลายรูปแบบ
และขึ้นอยู่กับลักษณะของงานที่ลูกค้ากำหนดตามโครงการนั้น ซึ่งการเสนอราคาทำให้ใช้เวลามาก
เนื่องจากไม่มีรูปแบบที่เหมือนเดิม และอาจส่งผลต่อความต่อเนื่องในรายได้ของบริษัท
ทั้งนี้บริษัทจึงได้จัดทีมงานที่มีทั้งฝ่ายการตลาดและประมาณราคา ฝ่ายงานปฏิบัติการ (ผลิต)
และสายอำนวยการ เพื่อให้แน่ใจว่า ได้มีการเสนอราคาอย่างเหมาะสมที่สุด
ตลอดจนการหาพันธมิตรทางการค้า เพื่อลดปัญหางานโครงการที่ไม่ต่อเนื่อง ตัวอย่างเช่น
การลงทุนร่วมกับบริษัทรับเหมาก่อสร้างขนาดใหญ่ เพื่อให้เป็นที่รู้จักในวงกว้างยิ่งขึ้น
ตลอดจนการทำงานที่ตอบสนองความต้องการของลูกค้าให้ดีที่สุด เพื่อให้ได้รับงานในอนาคตต่อไป

2)  ด้านการผลิต

บริษัทมีขั้นตอนการแปรรูปโครงสร้างเหล็ก คือ การตัด เจาะ เชื่อม และทำสีหรือเคลือบสี
โดยทำตามแบบที่ลูกค้ากำหนด ทำให้มีการเปลี่ยนแปลงรูปแบบผลิตภัณฑ์ตลอดเวลา (Tailor Made)
ซึ่งส่งผลให้บริษัทอาจทำงานผิดพลาดได้มากกว่าผลิตภัณฑ์ที่เป็นแบบเดียว (Mass Production)
ซึ่งบริษัทจะต้องมีวิศวกรและทีมงานที่มีประสบการณ์ ดังนั้น บริษัทจึงได้ให้มีการฝึกอบรมพนักงาน
เพื่อให้เกิดความรู้ความเข้าใจในงานและปัญหาของงาน และในปี 2549 นี้
บริษัทจะเริ่มมีการประชุมวิศวกรและผู้ที่เกี่ยวข้อง
เพื่อแลกเปลี่ยนประสบการณ์การทำงานของแต่ละโครงการ (Lesson & Learn)
ซึ่งจะช่วยลดความผิดพลาดในการผลิตได้

3) ด้านวัตถุดิบ

ความผันผวนของราคาวัตถุดิบหลักของบริษัท อันได้แก่ เหล็กแผ่น เหล็กรูปพรรณ
วัตถุดิบที่ทำมาจากเหล็ก เช่น ลวดเชื่อม เป็นต้น เพื่อใช้ในการแปรรูปผลิตภัณฑ์ของบริษัทนั้น
เปลี่ยนแปลงขึ้นลงตามตลาดภายในประเทศและตลาดโลก
ตลอดจนการมีผู้ผลิตเหล็กน้อยรายในประเทศ ซึ่งอาจส่งผลกระทบต่อธุรกิจ ฐานะทางการเงิน
การวางแผน และผลประกอบการของบริษัท

เพื่อลดความเสี่ยงที่เกิดขึ้น
บริษัทได้เสนอราคางานแต่ละโครงการโดยให้ลูกค้าเป็นผู้รับผิดชอบจัดหาวัตถุดิบให้
หรือกรณีที่ต้องรับผิดชอบจัดหาวัตถุดิบเอง
จะเจรจากับผู้ผลิตหรือผู้ขายเหล็กเพื่อกำหนดราคาเดิมตลอดทั้งโครงการ
อีกทั้งติดตามสถานการณ์ราคาเหล็กอย่างใกล้ชิด เพื่อสื่อสารให้กับบุคลากรภายในองค์กรได้ทราบ
เพื่อประมาณการช่วงเวลาในการสั่งซื้อได้อย่างเหมาะสม

4) ด้านแรงงาน

ในช่วงปีที่ผ่านมานี้
เนื่องจากมีความต้องการวิศวกรและแรงงานมีฝีมือที่มีประสบการณ์ตามการขยายตัวของงานโครงการขนาดใหญ่ทั้งในภาครัฐบาลและภาคเอกชน
ซึ่งจากเหตุการณ์ดังกล่าวจะส่งผลกระทบต่อบริษัทในด้านต้นทุนค่าแรงงาน
และอัตราการลาออกของพนักงานที่เพิ่มสูงขึ้น
ซึ่งบริษัทได้ปรับโครงสร้างพนักงานเพื่อให้มีสายความก้าวหน้าในงาน
ตลอดจนการฝึกอบรมและพัฒนาให้มีความรู้ความสามารถอยู่เสมอเพื่อช่วยลดความเสี่ยงดังกล่าวให้น้อยลงได้

(2) ความเสี่ยงด้านการเงิน

ด้านความผันผวนของอัตราแลกเปลี่ยน

บริษัทมีรายได้ที่เป็นสกุลเงินตราต่างประเทศ ซึ่งมาจากการทำงานโครงการส่งออก
ในขณะเดียวกันก็มีการนำเข้าวัตถุดิบซึ่งเป็นสกุลเงินตราต่างประเทศ
ตลอดจนการลงทุนในต่างประเทศ ดังนั้น บริษัทจึงมีความเสี่ยงด้านอัตราแลกเปลี่ยน
ซึ่งความเสี่ยงดังกล่าวอาจจะส่งผลต่อผลประกอบการของบริษัทได้
ทั้งนี้บริษัทมีมาตรการในการลดผลกระทบดังกล่าว
โดยในช่วงตลาดผันผวนบริษัทได้มีการป้องกันความเสี่ยงโดยการทำ Forward Rate
ไว้กับธนาคารพาณิชย์ในสัดส่วนที่เหมาะสม
และมีการสั่งซื้อวัตถุดิบให้เป็นสกุลเงินเดียวกันกับรายได้ที่จะได้รับจากการส่งออก

(3) ความเสี่ยงด้านกฎหมายและคดีความ

ในปี 2548 ตามที่บริษัทมีคดีฟ้องร้องกับบริษัทแห่งหนึ่งในต่างประเทศ (บริษัทคู่สัญญา)
ซึ่งอยู่ในขั้นตอนการพิจารณาของศาล ซึ่งผลคดียังไม่สามารถคาดการณ์ได้ (ข้อมูลเพิ่มเติมตามหัวข้อ:
ข้อพิพาททางกฎหมาย)

บริษัทได้มีที่ปรึกษากฎหมายภายใน และอยู่ในขั้นตอนระหว่างการจัดหาที่ปรึกษากฎหมายภายนอก
ซึ่งไม่มีผลกระทบแต่อย่างใด
เนื่องจากในระยะแรกเป็นขั้นตอนการรวบรวมเอกสารและเจรจาไกล่เกลี่ยเท่านั้น